૩. રસુલે ખુદા સ.અ.વ.નું એ ફરમાન, જેના વિષે તમામ શિયા આલિમો એકમત છે એ છે કે : “ખરેખર હું તમારી વચ્ચે બે કિંમતી વસ્તુઓ છોડી જાઉં છું, એક અલ્લાહની કિતાબ (કુરઆન) અને બીજી મારી ઈતરત (મારી એહલેબૈત) અગર તમે આ બંનેને વળગી રહેશો તો કયારેય ગુમરાહ થશો નહિ.” આ હદીસ મુતવાતીર હદીસોમાંની છે જે શીઆ અને સુન્ની બન્ને ફીરકામાં બયાન થયેલ છે. ઉપરના વિધાન પરથી સ્પષ્ટ થાય છે કે શીઆઓની માન્યતા છે કે કુરઆને પાકમાં તેહરીફ-ફેરફાર શકય નથી. કેમકે જો તેમાં તેહરીફ થાય તો તેનાથી ન તો માર્ગદર્શનની બાંહેધરી રહે અને ન ગુમરાહીથી બચવાની. અને મુતવાતીર હદીસમાં જે કહેવામાં આવ્યું છે તેની સાથે આ બંધ બેસતું નથી.